**Županov kotiček**

V začetku marca je najbrž marsikoga presenetila novica, da kitajski ljudski kongres, ki je najvišje telo partije na hkrati neke vrste parlament te ogromne države, sprejema odločitev za obrat gospodarske strategije k strategiji trajnostnega razvoja. Gre gotovo za epohalno spremembo miselnosti, ki pa je skladna s tradicijo kitajske misli s poudarkom na konfucianizmu na eni in taoizmu na drugi strani.

**Trajnostna občina**

Občina Trzin je že vrsto let (najmanj od leta 2005 – strategija trajnostnega razvoja OT) trajnostno orientirana in skladno s tem podpira tudi vizijo nizko ogljične družbe, kar predpostavlja zavzemanje za učinkovito rabo energije (URE) in skladno s tem tudi obnove zgradb v javni lasti, ki bodo omogočile bistveno nižjo porabo energijo, odločanje za nizko energetsko gradnjo in črpanje obnovljivih virov energije (OVE) ob načrtovanju novih javnih stavb in s tem približevanje normam, ki jih predpisujejo strategije in direktive EU. Prvo zelo pomembno odločitev je Občina Trzin sprejela že leta 2004 in do danes že v veliki meri uresničila; gre za oddajo koncesije za distribucijo in dobavo (danes v skladu z zakonom samo še distribucijo) zemeljskega plina, ki je omogočila, da je danes na območju celotnega naselja Trzin in OIC Trzin zgrajeno plinovodno omrežje, in da se sleherno gospodinjstvo in sleherna poslovna stavba v Trzinu lahko priključi na zemeljski plin. Občina je doslej že tudi precej naredila na področju energetske obnove in sanacije objektov v javni lasti, zgradila nizko energetski vrtec, ki za ogrevanje izkorišča OVE, enako velja za Jefačn'kovo domačijo, v teku je energetska sanacija starega dela zgradbe OŠ Trzin, omogočili smo prvo kogeneracijsko malo elektrarno v Trzinu itd. Zato je ironiziranje trajnostne usmeritve občine, ki ga je kdaj mogoče zaslediti, neumestno in zlonamerno, predvsem pa to politikanstvo priča o slepoti za dejanske potrebe časa in sveta v celoti in lokalnega okolja v tem času.

**Samooskrba**

Zelo pomembno komponento strategije trajnostnega razvoja predstavlja tudi prizadevanje za čim višjo raven samooskrbe tako na ravni države kakor tudi na lokalni ravni, kar je neposredno povezano s prizadevanjem za bolj zdravo hrano, kajti koristna posledica višje ravni samooskrbe so tudi krajše poti hrane od proizvajalca/pridelovalca do potrošnika, kar je ključnega pomena za sadje, zelenjavo in tudi številne druge izdelke. Če so poti krajše, je potreb po konzervansih in drugih oblikah preparacije hrane toliko manj, vendar kljub temu še vedno lahko kupimo resnično svežo zelenjavo, sadje, sveže meso, kruh itd. To je tudi eden od razlogov, da so se v nekaterih delih Slovenije občine že začele povezovati in spodbujati nastajanje zadrug ali drugih oblik povezovanja pridelovalcev in proizvajalcev hrane, ki naj bi oskrbovali zlasti šole, vrtce, lokalne tržnice in po možnosti tudi lokalne trgovine s svežimi pridelki in izdelki, ki bi hkrati naj bili pridelani na čim bolj sonaraven način, po možnosti brez ali vsaj s čim manj uporabe kemičnih gnojil in kemičnih fitofarmacevtskih sredstev. Prav v zadnjem času smo pogovore v zvezi z možnostjo, da bi se za kaj takega odločili tudi na območju občin severovzhodno od Ljubljane začeli tudi župani občin, ki jih povezuje tudi vrsta drugih skupnih projektov in interesov.

**Urbani vrtovi**

Zelo važen del koncepta samooskrbe pomenijo tudi domači vrtovi, ki si jih lahko privoščijo lastniki družinskih hiš z zadostnim zemljiščem okrog njih, in ki smo jih v zadnjih desetih, dvajsetih letih preveč opuščali. Že pred nekaj leti pa se je tudi v Sloveniji začelo gibanje za oblikovanje t.i. urbanih vrtov, kar omogoča najem in obdelovanje urejenih vrtov tudi prebivalcev mest in večstanovanjskih hiš tudi v manjših naseljih, ki nimajo lastnih zemljišč. Seveda pa koncept urbanih vrtov ne pomeni samo najema zemljišč, na katerih potem lahko vsakdo počne, kar želi, seje in sadi, gnoji in škropi, kakor mu ljubo, gradi kolibe in v nekaterih primerih že kar prave vikend hiše ipd; kot je bilo to pred leti mogoče videti v Ljubljani in neposredni okolici Ljubljane. Urbani vrtovi pomenijo praviloma orientacijo k čim bolj ekološki pridelavi, k sodelovanju med ljudmi, k urejenim površinam, ki predstavljajo dosežek tudi z vidika urejanja okolice itd. Povrhu koncept urbanih vrtovih zahteva ustrezne rešitve na področju prostorskih predpisov, saj je na zemljiščih za urbane vrtove potrebno zagotoviti dostop do vode, ustrezne higienske pogoje za ljudi, ki se tam zbirajo v večjem številu, prostore za hrambo orodja itd. Zato je treba, kot rečeno, urbane vrtove načrtovati z ustreznimi prostorskimi akti in se ni mogoče tega lotiti voluntaristično ali na horuk, kot so včasih temu rekli. Kot zgled nam v tem primeru lahko služijo urbani vrtovi, ki so nastali v okviru projekta Urbane brazde, kot enem od kulturnih projektov v času, ko je bil Maribor Evropska prestolnica kulture. V skladu s tem se je tega že lotila tudi Občina Trzin, ki že razpolaga z ustreznim zemljiščem in bo s Spremembami Občinskega prostorskega načrta, ki so že stekle (trenutno je v teku razpis za izvajalca priprave Sprememb in dopolnitev OPN) in s katerimi bomo zagotovili pogoje, da na zemljišču lahko občina, ko bodo spremembe OPN sprejete, skupaj z zainteresiranimi občani zagotovi vse, kar je potrebno, da bo koncept urbanih vrtov v Trzinu zaživel in bo občini v ponos, in da ne bo videti kot sračje gnezdo vseh mogočih kolib, starih sodov za zbiranje deževnice, smrdečih kotičkov za opravljanje nujnih potreb ipd. Samo tako lahko zagotovimo, da bomo v Trzinu, četudi bo na to treba še malo počakati, urbane vrtove dobili in uredili legalno in smotrno in v skladu s težnjo, da so urbani vrtovi tudi eno od polj socialne kohezije v naselju. Potrebno je le, da se vsi za to zavzamemo, zlasti vsi v »občinski politiki«, torej v občinskem svetu in tudi v upravi in zagotovimo, da bodo spremembe OPN kot prvi pogoj čim prej sprejete.